Comisia de disciplină a Federaţiei de fotbal din Costa Rica a sancţionat, marţi, cu zece ani de suspendare din orice activitate sportivă clubul Puerto Golfito Futbol Club, din divizia secundă, precum şi trei responsabili ai acestuia pentru acuzaţia de trucare de meciuri, informează EFE, potrivit Agerpres.
"Comisia de disciplină a stabilit, prin votul unanim al membrilor săi, că liderii clubului Puerto Golfito Futbol Club au participat la trucarea de meciuri, faptă pentru care a suspendat clubul şi responsabilii acestuia pentru zece ani din orice activitate fotbalistică, fiind considerată o acţiune gravă împotriva integrităţii fotbalului", se arată într-un comunicat.
Liderii sancţionaţi sunt acţionarul principal şi preşedintele clubului, Roy Telles Campos, acţionarul minoritar Deivis Antonio Barquero, precum şi directorul sportiv Arturo Alberoni Palma Falla.
Federaţia costaricană de fotbal (FCRF) a detaliat că în noiembrie 2023, Ofiţerul de intergritate al FIFA în Costa Rica a prezentat un raport în care a informat Comisia de disciplină a FCRF după ce a efectuat o anchetă în urma unei alerte primite prin sistemul de detectare a activităţilor suspecte.
Ancheta a cuprins, printre altele, date furnizate de compania Sportradar (specializată în detectarea activităţilor suspecte privind pariurile sportive), precum şi mărturii ale mai multor persoane, se mai arată în comunicatul FCRF.
Cei sancţionaţi pot ataca decizia la Curtea de Apel a Federaţiei.